作者:白居易
標題:新秋喜涼，因寄兵部楊侍郎
內容:外強火未退，中銳金方戰。一夕風雨來，炎涼隨數變。徐徐炎景度，稍稍涼飆扇。枕簟忽淒清，巾裳亦輕健。老夫納秋候，心體殊安便。睡足一屈伸，搔首摩挲面。褰簾對池竹，幽寂如僧院。俯觀遊魚群，仰數浮雲片。閑忙各有趣，彼此寧相見。昨日聞慕巢，召對延英殿。